QIShLOQ JOYLARDA UY-JOY QURILIShINI MOLIYALAShTIRIShNING RESURS BAZASINI YaNADA KENGAYTIRISh ChORA-TADBIRLARI TO‘G‘RISIDA

O‘zbekiston Respublikasi Prezidentining “Davlat va xo‘jalik boshqaruvi organlari tuzilmasini takomillashtirish va xodimlari sonini maqbullashtirish chora-tadbirlari to‘g‘risida” 2010-yil 20-dekabrdagi PQ-1444-son qarorini bajarish yuzasidan, shuningdek qishloq joylarda namunaviy loyihalar bo‘yicha yakka tartibdagi uy-joylar qurilishini moliyalashtirishning resurs bazasini yanada kengaytirish maqsadida Vazirlar Mahkamasi qaror qiladi: 
 1. O‘zbekiston Respublikasi Moliya vazirligi va Markaziy bankining O‘zbekiston Respublikasi Moliya vazirligi huzuridagi Ipoteka krediti berishni qo‘llab-quvvatlash jamg‘armasini (keyingi o‘rinlarda Jamg‘arma deb ataladi) uning aktivlarini:
 Jamg‘armaning jalb etilgan uzoq muddatli imtiyozli kredit resurslari bo‘yicha Moliya vazirligi oldidagi majburiyatlariga teng summadagi qarz majburiyatlarini “Qishloqqurilishbank” aksiyadorlik-tijorat bankining O‘zbekiston Respublikasi Moliya vazirligi oldidagi qarzi sifatida rasmiylashtirgan; 
 qolgan qismini — O‘zbekiston Respublikasi Moliya vazirligining “Qishloqqurilishbank” aksiyadorlik-tijorat banki ustav fondidagi ulushini ko‘paytirgan holda belgilangan tartibda “Qishloqqurilishbank” aksiyadorlik-tijorat bankiga berish yo‘li bilan tugatish to‘g‘risidagi taklifi qabul qilinsin. 
 2. Jamg‘armani tugatish komissiyasi tarkibi 1-ilovaga* muvofiq tasdiqlansin. 
 Tugatish komissiyasi kreditorlar talablari qondirilgandan keyin Jamg‘armaning mol-mulkini “Qishloqqurilishbank” aksiyadorlik-tijorat banki balansiga bergan holda Jamg‘armani belgilangan tartibda tugatish chora-tadbirlarini amalga oshirsin. 
 3. O‘zbekiston Respublikasi Moliya vazirligi, “Qishloqqurilish-bank” aksiyadorlik-tijorat banki va “Ipoteka-bank” aksiyadorlik-tijorat ipoteka banki uzoq muddatli imtiyozli kredit resurslari berish to‘g‘risida ilgari tuzilgan shartnomalarni ilgari tuzilgan shartnomalarda nazarda tutilgan shartlarga muvofiq qayta rasmiylashtirsinlar. 
 4. O‘zbekiston Respublikasi Vazirlar Mahkamasining 2-ilovaga muvofiq ayrim qarorlariga o‘zgartirishlar kiritilsin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari B.A. Xo‘jayev zimmasiga yuklansin.